(1611) T ' vvelck altesamen ick u vvel hebbe vvillen adverteren , om te beter by u selven te moghen resolveren .Ende begheere op u by desen , dat ghy van desen daghe , ofte morghen ten langsten , hier op u finael antvvoort wilt senden , ofte in cas van ghebreck , sal u de copye desen by forme van vvaerschouvvinghe , ende met protestatie doen voorlesen by tvvee Predicanten , die , so ick niet en tvvyfele , de stanc van u ondeuchden al over lang vvel hebben geroken ; maer tot noch toe soo geen macht noch middel ghehadt , de selve van ons altesamen vvech te doen noch verdryven .Daeromme vvilt niet laeten , ofte sendet my morghen ten langhsten hier op u meyninge ende antvvoort , daer op ick my sal moghen verlaten ende gherust stellen ; vvelcke antvvoort sulcx sal mogen mede brengen , dat daer mede de saken sullen tot ruste comen , ende voort inder stilheyt blyven , ofte ooc sulcx dat ghy u meucht bereyden teghen de vvaerheyt , ende mijn te stryden , ende campen : vvant eens voor al gheseyt , soo en begheere ick met u in gheen een stadt te vvoonen : vvant ick sal u persoon niet moghen aensien , het cost vvat het vvil , Ick sal daer aen ghelt , tijt , moeyten , arbeyt , vernuft , ghebedt aen God almachtich , noch niet sparen , om u dese stadt te doen ruymen , en noch eenmael , vvacht u in mijn huys te comen , vvant oft ick u daer sal vinden , ofte verstaen dat ghy mijn vvet dien aengaende sult hebben ghevioleert : Soo sult ghy aen my niet min een man van vvapen , als van boecken bevinden .